Veileder

Stimuleringsmidler til utviklingsprosjekt med formål om å styrke kommunalt fosterhjemsarbeid

Innhold

[1. Innledning 2](#_Toc25665947)

[2. Formål med veilederen 2](#_Toc25665948)

[3. Formålet med midlene 2](#_Toc25665949)

[3.1 Bakgrunn for innrettingen av satsingen 2](#_Toc25665950)

[4. Fordeling av midlene 3](#_Toc25665951)

[4.1 Om fordelingsnøkkelen 4](#_Toc25665952)

[5. Bufetats rolle 5](#_Toc25665953)

[6. Fylkesmannens rolle 5](#_Toc25665954)

# Innledning

Kommunale læringsnettverk er ett av flere tiltak i regjeringens kompetansestrategi overfor kommunalt barnevern 2018-2024, «Mer kunnskap – bedre barnevern». Tiltaket ble etablert i 2018, og det er pr september 2019 etablert nettverk i samtlige embeter.

Fra og med 2019 har regjeringen besluttet å bevilge egne midler til utviklingsprosjekter i kommunale læringsnettverk som tar sikte på å styrke kommunenes oppfølging og veiledning av kommunale fosterhjem.

Midlene er bevilget innenfor rammene av tiltaket kommunale læringsnettverk, og kommer som et tillegg til midlene som allerede er bevilget til egeninitierte utviklingsprosjekt.

# Formål med veilederen

Veilederen må leses i sammenheng med reviderte retningslinjer for læringsnettverk og reviderte retningslinjer for stimuleringsmidler distribuert til fylkesmennene fra Bufdir i mai 2019.

Formålet med veilederen er å

* klargjøre formålet med og rammer for stimuleringsmidlene knyttet til styrking av kommunalt fosterhjemsarbeid
* Informere om midlene og hvordan de er fordelt
* konkretisere Bufetats rolle i tiltaket

# Formålet med midlene

Bevilgningen representerer en satsing på fosterhjem. Det er i utgangspunktet lagt opp til at satsingen er flerårig, selv om departementet på vanlig vis må ta forbehold om at de årlige budsjettbehandlingene kan gi et annet resultat.

3.1 Bakgrunn for innrettingen av satsingen

Barne- og familiedepartementet (BFD) anfører følgende om bakgrunnen for bevilgningen og valg av innretting:

«Det er i dag store variasjoner i den oppfølgingen som fosterhjemmene får fra kommunene. Mangel på oppfølging kan skyldes kompetanse- og kapasitetsutfordringer i kommunene, men også mer strukturelle utfordringer. Det er spesielt krevende for kommuner med små fagmiljøer å opparbeide seg god kompetanse på denne typen arbeid og sørge for tilbud som

er tilpasset de behovene fosterhjemmene har, ikke minst i en situasjon med høy turnover i tjenestene.

Bevilgningen til veiledning og oppfølging av fosterhjem skal bidra til at kommunene etablerer fagmiljøer for oppfølging av fosterhjem som er mer stabile, profesjonelle og ressurseffektive enn det som er tilfellet i dag. Dette vil forutsette at kommunene samarbeider mer, for eksempel gjennom å etablere felles veilednings- og oppfølgingstilbud til fosterhjem.

Departementet legger vekt på at bevilgningen skal føre til en reell aktivitetsøkning i kommunene, slik at flere fosterhjem enn i dag får nødvendig veiledning og oppfølging. Dette forutsetter at midlene når ut til mange kommuner og kommer flere typer fosterhjem til gode.

Satsingen må ses i sammenheng med barnevernsreformen og arbeidet med å forberede kommunene på ikrafttredelsen av ansvarsendringer. Kommunene skal gjennom barnevernsreformen få et helhetlig ansvar for oppfølging og veiledning av fosterhjem. BFD ser også hen til forslaget i «NOU 2018:18 Trygge rammer for fosterhjem» om å etablere interkommunale miljøer med spisskompetanse på fosterhjemsområdet for å sikre at barn, fosterforeldre og foreldre får tilgang til spesialisert veiledning.»

Gjennom de kommunale læringsnettverkene vil BFD gi kommunene mulighet til å styrke sitt arbeid med oppfølging og veiledning av fosterhjem. Dette vil legge til rette for at:

* Satsingen når ut til mange kommuner, og ved å bygge videre på strukturer som er etablert vil flere kommuner kunne komme relativt raskt i gang med arbeidet
* Det frigjøres kapasitet i det kommunale barnevernet, slik at oppfølging og veiledning av fosterhjem kan prioriteres høyere.
* Kommunene etablerer felles tilbud om oppfølging og veiledning av fosterhjem. Dette vil kunne redusere sårbarheten i små kommuner.
* Det utvikles organisatoriske løsninger og arbeidsformer som er tilpasset lokale behov og forutsetninger. Dette vil øke sannsynligheten for at strukturer som etableres som følge av satsingen, blir varige og robuste.

# Fordeling av midlene

Det er fra departementets side lagt til grunn at midlene fordeles fylkesmannsbetene etter samme fordelingsnøkkel som midlene til egeninitierte utviklingsprosjekt i den opprinnelige ordningen.

## 4.1 Om fordelingsnøkkelen

Midler til læringsnettverk er basert på andel tjenester og reiseavstand. Rasjonale bak er at kostnader i dette tiltaket først og fremst er knyttet til antallet tjenester som etablerer nettverk og reisekostnader i forbindelse med møter, opplæring/kurs og lignende.

Summen er utregnet slik at den skal gjenspeile antall tjenester. Summen tar utgangspunkt i hvor stor andel (i prosent) av landets tjenester som embetet ivaretar. Bufdir legger også til grunn en «reisemultiplikator» som skal gjenspeile hvor store avstander det er i fylket.

Midlene skal fordeles som stimuleringsmidler til læringsnettverk med utviklingsprosjekt som tar sikte på å styrke kommunalt fosterhjemsarbeid, med vekt på oppfølging og veiledning av fosterhjem.

Det er for øvrig avklart med departementet at det også kan tildeles stimuleringsmidler til utviklingsprosjekt med rekruttering av fosterhjem som tema.

Det ble i 2019 bevilget til sammen 25 mill. til kommunenes arbeid med å styrke kommunenes oppfølging og veiledning av kommunale fosterhjem. Det ble lagt følgende føringer på bruken av midlene:

* 19 mill. kroner fordelt som stimuleringsmidler til utviklingsprosjekt i læringsnettverk. Midlene bør benyttes til å styrke kvaliteten i den veiledningen og støtten som fosterhjemmene får fra kommunene.

Det bør legges til rette for at kommunene samarbeider om å få på plass bedre arbeidsformer og tiltak for å følge opp fosterhjem.

Bevilgningen skal gå til utvikling, etablering og gjennomføring av kommunale veilednings- og oppfølgingstilbud til fosterhjem.

Midlene kan blant annet benyttes av nettverkene til dekke kostnader til stillinger i en prosjektperiode eller oppfølging fra eksterne kompetansemiljøer som kan bistå med opplæring, kvalitetssikring og evaluering.

* 3 mill. kroner fordeles Bufetats regioner. Midlene skal brukes til å frigjøre kapasitet i Bufetat for å bistå og å følge opp kommuner i læringsnettverk med tjenestestøtte og utvikling av faglige verktøy.
* 3 mill. kroner av bevilgningen tildeles kommunene i Trøndelag, via fylkesmannen, for å støtte forsøk med råd- og veiledningstjenester til fosterhjem som del av KS- prosjektet.

Budsjettet for 2020 legger opp til samme tildeling som for 2019, men er foreløpig ikke endelig vedtatt.

# Bufetats rolle

Det er bevilget midler som skal brukes til å frigjøre kapasitet i Bufetat til å følge opp kommunene og bistå i utviklingsprosjekter i de kommunale læringsnettverkene.

Bufetat skal bidra med tjenestestøtte og utvikling av faglige verktøy for å styrke kommunenes veiledning og støtte/oppfølging av fosterhjem.

Dette skal gi rom for at Bufetat kan samarbeide med kommunene om etablering av kommunale tilbud, samt utvikle og tilby kurs som de kommunale læringsnettverkene kan benytte seg av. Dette vil også kunne være hensiktsmessig med tanke på å legge til rette for kompetanseoverføring i forbindelse med barnevernsreformen.

Det er oppnevnt kontaktpersoner i regionene, slik at det skal være enkelt for fylkesmennene og nettverkene å ta kontakt. Pr. november 2019 ser det slik ut:

Region øst: Roy Frode Skavhaug, [Roy.Frode.Skavhaug@bufetat.no](mailto:Roy.Frode.Skavhaug@bufetat.no)

Region sør: Maria Kiraly, [maria.e.kiraly@bufetat.no](mailto:maria.e.kiraly@bufetat.no)

Region vest: Mallin Østerhus, [mallin.osterhus@bufetat.no](mailto:mallin.osterhus@bufetat.no)

Region Midt Norge: Anne Lene Tjeldflåt, [anne.lene.tjeldflat@bufetat.no](mailto:anne.lene.tjeldflat@bufetat.no)

Region nord: Ann Sissel Punsvik, [ann.sissel.punsvik@bufetat.no](mailto:ann.sissel.punsvik@bufetat.no)

# Fylkesmannens rolle

Fylkesmannen kan hjelpe til med å etablere kontakt med Bufetat. Nettverkene kan også etablere denne kontakten selv.

Fylkesmannen deler ut stimuleringsmidler til kommuner i læringsnettverk. Søknadsprosess og kriterier er likelydende som for egeninitierte utviklingsprosjekt. Det er imidlertid **ikke** et krav for tildeling av stimuleringsmidler til utviklingsprosjekt med fosterhjem som tema at det etableres kontakt med Bufetat eller andre kompetanseaktører.